Številka: U34304-27/2021-8

Datum: 24. 11. 2022

Generalni direktor Uprave Republike Slovenije za varno hrano, veterinarstvo in varstvo rastlin, Dunajska 22, 1000 Ljubljana, izdaja na podlagi drugega odstavka 10. člena in 12. člena Uredbe o izvajanju uredb (EU) o ukrepih varstva pred škodljivimi organizmi rastlin (Uradni list RS, št. 78/19; v nadaljnjem besedilu: Uredba), v zadevi določitve razmejenega območja in ukrepov za izkoreninjanje virusa rjave grbančavosti plodov paradižnika (tomato brown rugose fruit virus; v nadaljnjem besedilu ToBRFV) v Republiki Sloveniji naslednji

**SKLEP**

**o preklicu razmejenih območij in ukrepov v razmejenem območju pri pridelavi plodov paradižnika, paprike in feferonov za izkoreninjanje virusa rjave grbančavosti plodov paradižnika (ToBRFV) v Republiki Sloveniji**

1. S tem sklepom se prekličejo območja in ukrepi, ki so bili določeni z Odločbo o določitvi razmejenih območij in ukrepov v razmejenem območju pri pridelavi plodov paradižnika, paprike in feferonov za izkoreninjanje virusa rjave grbančavosti plodov paradižnika (ToBRFV) v Republiki Sloveniji, št. U3430-27/2021-2 z dne 17.8.2021, spremenjena z odločbo št. U3430-27/2021-4 z dne 24.8.2021.
2. Ta sklep začne veljati z dnem objave na spletni strani Uprave na enotnem državnem portalu e-uprava.

O B R A Z L O Ž I T E V

Izvedbena uredba (EU) 2020/1191 o ukrepih za preprečevanje vnosa virusa rjave grbančavosti plodov paradižnika (virusa ToBRFV) v Unijo in njegovega širjenja znotraj Unije, s spremembami, v 4. členu določa, da lahko pristojni organi prekličejo razmejeno območje in ustrezne ukrepe za izkoreninjenje virusa ToBRFV, kadar je bilo po vzorčenju in testiranju zaporednega posevka gostiteljskih rastlin ugotovljeno, da ni potrjena navzočnost ToBRFV vsaj šest mesecev po saditvi navedenih rastlin.

Iz zapisnika pristojnega fitosanitarnega inšpektorja št. UO6191-609/2021-41 z dne 4.8.2022 je razvidno, da na napadenem delu razmejenega območja določenega leta 2021 z odločbo Uprave za varno hrano, veterinarstvo in varstvo rastlin (v nadaljnjem besedilu: Uprava), v letu 2022 ni bilo pridelave gostiteljskih rastlin ToBRFV in na gostiteljskih rastlinah ToBRFV v varovalnem pasu razmejenega območja ni bilo opaženih vizualnih simptomov ToBRFV. Nadalje iz zapisnika izhaja, da je pristojni fitosanitarni inšpektor v neposredni bližini razmejenega območja odvzel skupaj 3 vzorce paradižnika oziroma paprike za testiranje na ToBRFV. Iz poročil o preskusu št. D811/22 z dne 9.8.2022 ter D812/22 in D813/22 z dne 18.08.2022, ki jih je izdal uradni laboratorij Nacionalnega inštituta za biologijo je razvidno, da je bila potrjena odsotnost ToBRFV v vseh vzorcih odvzetih pri inšpekcijskem pregledu.

Na podlagi 19. člena Uredbe 2016/2031/EU Evropskega Parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES, pristojni organ prekliče razmejeno območje in ukrepe za izkoreninjenje, po potrditvi, da območje ni napadeno in pri tem upošteva tudi biologijo škodljivega organizma, navzočnost gostiteljskih rastlin, ekoklimatske pogoje in verjetnost uspešnosti izvedenih ukrepov izkoreninjenja. Mnenje o navedenih dejavnikih v zvezi z virusom ToBRFV je podal tudi Nacionalni inštitut za biologijo, kot strokovna inštitucija s področja virologije.

Na podlagi navedenih dejstev Uprava ugotavlja, da na razmejenem območju in enotah pridelave v okolici na gostiteljskih rastlinah, ni bila potrjena navzočnost ToBRFV v dovolj dolgem obdobju glede na biologijo škodljivega organizma in zaključuje, da so bili sprejeti ukrepi za izkoreninjenje na razmejenem območju uspešni. Zato se razmejeno območje in ukrepi za izkoreninjanje ToBRFV na razmejenem območju prekličejo.

Ta sklep začne veljati z dnem objave na spletni strani Uprave na enotnem državnem portalu e-uprava.

Matjaž Guček

Generalni direktor